Die Duitse Rugbybond (Duits: Deutscher Rugby-Verband, afgekort “DRV”) is die bestuursliggaam wat rugby in Duitsland beheer. Die bond is by Wêreldrugby geaffilieer en organiseer verskeie nasionale spanne, insluitend Duitsland se nasionale seniorrugbyspan vir mans, vroue en jeug. Die Duitse Rugbybond hou ook toesig oor Sewesrugby in Duitsland en aangesien dit ’n Olimpiese sportsoort is, werk hulle met die Duitse Nasionale Olimpiese Komitee saam. Die Duitse Rugbybond is ’n lid van Rugby Europa en neem saam met ander opkomende rugbynasies aan die Europese Nasiesbeker deel. Die Duitse Rugbybond is op 4 November 1900 in Kassel gestig en ná die Tweede Wêreldoorlog is dit op 14 Mei 1950 herstig. Dit bestaan uit 13 plaaslike beheerliggame, wat elkeen ’n deelstaat verteenwoordig. Net die deelstate Mecklenburg-Voorpommere, Saarland en Sakse-Anhalt beskik oor geen eie plaaslike beheerliggaam nie. Die belangrikste toernooi vir klubs is die Rugby-Bundesliga, waaraan 16 spanne deelneem. (en) "Member Unions". Wêreldrugby. Besoek op 7 April 2021. (de) Amptelike webwerf